b'\n_START_ARTICLE_\nMadeleine Albright\n_START_SECTION_\nBiografija\n_START_PARAGRAPH_\nGim\xc4\x97 Prahoje \xc5\xbeyd\xc5\xb3 kilm\xc4\x97s \xc4\x8cekoslovakijos diplomato, v\xc4\x97liau per\xc4\x97jusio \xc4\xaf katalikyb\xc4\x99, \xc5\xa1eimoje. Antrojo pasaulinio karo metais Madlinos t\xc4\x97vai persik\xc4\x97l\xc4\x97 \xc4\xaf JAV; t\xc4\x97vas d\xc4\x97st\xc4\x97 Denverio universitete. Po karo \xc5\xa1eima gr\xc4\xaf\xc5\xbeo \xc4\xaf \xc4\x8cekoslovakij\xc4\x85, t\xc4\x97vas trumpai v\xc4\x97l dirbo diplomatin\xc4\x97je tarnyboje. 1948 m. t\xc4\x97vai persik\xc4\x97l\xc4\x97 gyventi \xc4\xaf JAV, kur dirbo The Denver Post dienra\xc5\xa1tyje. 1957 m. Madlina gavo JAV pilietyb\xc4\x99. 1959 m. ji baig\xc4\x97 politologijos studijas Wellesley koled\xc5\xbee. V\xc4\x97liau studijavo Kolumbijos universitete, kuriame apgyn\xc4\x97 magistro laipsn\xc4\xaf ir daktaro disertacij\xc4\x85. Nuo 1972 m. prad\xc4\x97jo dirbti JAV demokrat\xc5\xb3 partijoje. Nuo 1976 m. iki 1978 m. buvo JAV senatoriaus E. Muskie pad\xc4\x97j\xc4\x97ja teisiniais klausimais. 1978 m. prad\xc4\x97jo dirbti JAV prezidento D\xc5\xbe. Karterio administracijos Nacionalinio saugumo tarybos nare, atsakinga u\xc5\xbe ry\xc5\xa1ius su visuomene. Nuo 1982 m. iki 1993 m. dirbo D\xc5\xbeord\xc5\xbetauno universiteto profesore, d\xc4\x97st\xc4\x97 TSRS ir Ryt\xc5\xb3 Europos politikos seminare, vadovavo JAV nacionalin\xc4\x97s politikos centrui. 1992 m. paskirta JAV ambasadore prie Jungtini\xc5\xb3 Taut\xc5\xb3. 1996 m. gruod\xc5\xbeio 5 d. JAV prezidentas Bilas Klintonas j\xc4\x85 paskyr\xc4\x97 JAV valstyb\xc4\x97s sekretore. JAV Senatas patvirtino jos kandidat\xc5\xabr\xc4\x85 vienbalsiai \xe2\x80\x93 99-0. Madlina buvo prisaikdinta 1997 m. sausio 23 d. \xc5\xa0iose pareigose M. Albright buvo JAV pozicij\xc5\xb3 stiprinimo \xc5\xa1alinink\xc4\x97. 2000 m. ji apsilank\xc4\x97 \xc5\xa0iaur\xc4\x97s Kor\xc4\x97joje, kur susitiko su Kim \xc4\x8cen Iru. \xc5\xa0iuo metu ji yra D\xc5\xbeord\xc5\xbetauno universiteto profesor\xc4\x97, dirba JAV tarptautini\xc5\xb3 santyki\xc5\xb3 tarybos direktori\xc5\xb3 valdyboje, \xc4\xafvairiuose JAV politikos tyrim\xc5\xb3 centruose.'